C 421/36
BG
Официален вестник на Европейския съюз
4.11.2022 г.
ПРИЛОЖЕНИЕ 1
Полезни взаимодействия с мисиите на ЕС Мисия на ЕС „Адаптиране към изменението на климата“ Мисията „Адаптиране към изменението на климата“ има за цел да подкрепи най-малко 150 европейски региона, местни власти и общности в усилията им да постигнат устойчивост спрямо изменението на климата до 2030 г. Тя ще предоставя обща подкрепа за регионите, местните власти и общностите, за да им помогне по-добре да разберат рисковете и възможностите, свързани с климата, да се подготвят за тях и да ги управляват, за да ускорят прехода си към устойчивост спрямо изменението на климата и да осъществят поне 75 широкомащабни демонстрации за адаптиране към изменението на климата по места.
Участието на държавите членки, регионите и местните власти ще играе решаваща роля в изпълнението на тази мисия, тъй като те са основните двигатели на промяната.
Те могат също така да внедряват нови технологии, да експериментират с новаторски решения, които отговарят на местните нужди, и да помагат на различни заинтересовани страни да постигнат устойчивост спрямо изменението на климата.
Целите на мисията са в съответствие с целите на политиката на ЕФРР (1) за постигане на по-конкурентоспособна и по-интелигентна Европа чрез насърчаване на иновативна и интелигентна икономическа трансформация и регионална свързаност на ИКТ.
Мисията допринася също така и за постигане на целта на политиката за по-зелена, нисковъглеродна и устойчива Европа с икономика в преход към нулеви нетни въглеродни емисии чрез насърчаване на чист и справедлив енергиен преход, зелени и сини инвестиции, кръгова икономика, смекчаване на последиците от изменението на климата и адаптиране към него, превенция и управление на риска и устойчива градска мобилност.
Финансиране по тези приоритети би могло да се мобилизира например, за да се увеличи мащабът на решенията за адаптиране към изменението на климата, като се използват полезни взаимодействия с финансирането, мобилизирано по линия на „Хоризонт Европа“.
Регионите и местните власти могат също така да подпишат Хартата на мисията, за да изразят своята готовност да си сътрудничат и да се координират с другите подписали я страни, за да могат да мобилизират ресурси и да развиват дейности на своите съответни територии с оглед на това да постигнат целите си за адаптиране към изменението на климата.
Платформата за изпълнение на мисията ще подкрепя регионите и местните власти, например като им предоставя достъп до знания и техническа помощ.
По линия на работните програми на „Хоризонт Европа“ ще бъде осигурено финансиране за проекти в областта на НИИ за адаптиране към изменението на климата, които могат да бъдат изпълнени чрез използване на потенциалните полезни взаимодействия с ЕФРР.
Мисия за борба с рака Мисията за борба с рака, заедно с европейския план за борба с рака, има за цел да подобри живота на над 3 милиона души до 2030 г. чрез профилактика и лечение, а засегнатите от рак, включително техните семейства, да живеят по-дълго и по-добре.
Тази обща цел е в съответствие с целта на политиката на ЕФРР за по-социална и приобщаваща Европа.
Предвижда се създаването на цифрови инфраструктури в подкрепа на научните изследвания и иновациите (НИИ) в областта на контрола на раковите заболявания.
Платформата UNCAN.eu ще събира различни видове данни от различни източници.
Виртуалният европейски цифров център за пациенти, болни от рак, ще даде възможност на болните от рак и на лица, преживели рак, да депозират своите здравни данни и да получават информация.
Ще бъдат подкрепени всеобхватни инфраструктури за борба с рака, за да се преодолеят неравенствата в достъпа до висококачествени грижи за болните от рак, например чрез укрепване на научноизследователския капацитет и създаване на мрежа в държавите членки и регионите.
Участието на държавите членки, регионите и местните власти е от решаващо значение за изпълнението на предвидените действия, тъй като те носят основната отговорност за организацията на своите здравни системи.
Например подобряването на достъпа до ранен скрининг или до иновативни методи за лечение на рак ще изисква значителни инвестиции в инфраструктура, оборудване, цифровизация, работна сила в здравеопазването и нови модели на грижи, включително решения за телемедицина, за да се достигне до пациентите в селските и отдалечените райони.
ЕФРР играе важна роля за подобряване на контрола на раковите заболявания.
Много региони имат стратегии за интелигентна специализация в областта на здравеопазването, включително в областта на раковите заболявания.
Съществуващите проекти имат огромен потенциал да допринесат за постигането на целите на мисията.
Регионите ще бъдат насърчавани да се съобразят с приоритетите на ЕС и да правят допълнителни инвестиции в НИИ чрез ориентиране на приоритетите за интелигентна специализация към иновации в областта на раковите заболявания.
Също така Interreg може да подпомогне болните от рак пациенти, които търсят здравни грижи в друга държава, като засили трансграничното, транснационалното и междурегионалното сътрудничество.
(1) Член 3 от Регламент (ЕС) 2021/1058 на Европейския парламент и на Съвета от 24 юни 2021 г. относно Европейския фонд за регионално развитие и относно Кохезионния фонд.